b'\n_START_ARTICLE_\nPiratske \xc5\xa1irine\n_START_PARAGRAPH_\nPiratske \xc5\xa1irine (eng. Pirate Latitudes) je pustolovni roman ameri\xc4\x8dkog knji\xc5\xbeevnika Michaela Crichtona. Knjiga je u Hrvatskoj prvi put izdana 2011. godine.\n_START_SECTION_\nRadnja\n_START_PARAGRAPH_\nKaribi, 1665. godine. Jamajka je udaljena kolonija engleske krune koja odolijeva golemoj prevlasti \xc5\xa0panjolskoga carstva. Glavni grad Port Royal nesmiljeno je mjesto, puno taverni i bestidnih ku\xc4\x87a, \xc4\x8dijim ulicama te\xc4\x8de grog, a ljudski \xc5\xbeivoti lako mogu skon\xc4\x8dati udarom bolesti - ili bode\xc5\xbea. Zakon je u rukama onih koji su dovoljno odva\xc5\xbeni da ga sami kroje._NEWLINE_Guverner Jamajke \xc5\xbeeli zadr\xc5\xbeati postoje\xc4\x87i status quo. No \xc5\xa1panjolski galijun El Trinidad, krcat bajoslovnim blagom, usidren je u utvr\xc4\x91enoj luci na obli\xc5\xbenjem otoku Matanceros, pod paskom krvo\xc5\xbeednog Cazalle, miljenika samoga kralja \xc5\xa0panjolske. Taj galijun djeluje kao plijen kojeg bi se pravi \xc4\x8dovjek mogao domo\xc4\x87i, a pravi \xc4\x8dovjek za taj nemogu\xc4\x87i zadatak je kapetan Charles Hunter, za neke iskusni pomorac, za druge pirat._NEWLINE_Kad okupi posadu svojeg broda Cassandre, Hunter \xc4\x87e zaploviti u pothvat koji djeluje zahtjevno - premda ni ne sluti kakve mu sve opasnosti stoje na putu do plijena u zlatu. Plja\xc4\x8dka u koju su po\xc5\xa1li pogibeljnija je od najkrvavijih legendi koje kru\xc5\xbee Karibima - i jedna od najzamamnijih pripovijesti ikada ispisanih o ovom polumitskom razdoblju povijesti...\n_START_SECTION_\nO romanu\n_START_PARAGRAPH_\nRukopis "Piratskih \xc5\xa1irina" prona\xc4\x91en je u ra\xc4\x8dunalu Michaela Crichtona nakon pi\xc5\xa1\xc4\x8deve smrti, premda je poznato da je na njemu radio najmanje od kraja sedamdesetih. Roman je posthumno izdala izdava\xc4\x8dka ku\xc4\x87a HarperCollins 24. studenog 2009. godine. Steven Spielberg je po izlasku romana izrazio \xc5\xbeelju da snimi film utemeljen na njemu.'